Da menigheten ble stiftet var det kun to katolikker i Arendal, den ene var Fru Sigrid Boe som skrev til biskop Johannes Olav Fallize i 1895 og fortalte om sin overgang til katolisismen. Hun fikk svar tilbake hvor Fallize uttrykte et ønske om å opprette menighet i byen. Det tok noen år, men 22. juli 1911 ble eiendommen med matrikkelnummer 236a og 294 på totalt 4 000 kvadratmeter kjøpt for 28 000 kr for å tilhøre en ny menighet i Arendal. På eiendommen var et trehus egnet som hospital, et stenhus tiltenkt som prestegård, samt en paviljong og et uthus. Eiendommen ble overtatt 1. oktober samme år. Misjonsstasjonen startet opp 11. november 1912, med Karl Kjelstrup (1874-1946) som første sogneprest. Det ble holdt høymesse denne dagen, med fullsatt kirke. Da Kjelstrup avtrådte stillingen som sogneprest i Arendal i 1921 var menigheten blant landets største. Fru Boe døde i 1954.